Ja viimane minut on puhtisiklik. Ma tahan pöörduda lugupeetud härra Hallaste poole, keda  kahjuks momendil saalis ei ole. Mul on väga hea meel, et ta loeb mind üheks võimalikuks televisiooni direktori kandidaadiks, sest ta peab täna ajalehes vajalikuks võtta sõna ning tõestada, et just mina sellele kohale ei sobi. Mul ei ole midagi selle seisukoha vastu, sest see on härra Hallaste isiklik seisukoht. Aga ma tahan inimesena avaldada oma kurbust nende argumentide pärast, millega see lausung on öeldud. Ma olen olnud Eestimaa Rahvuste Ühenduse president 4 aastat ja enese arvates teinud ausalt ja  väärikalt tööd Eestimaa rahvusvähemuste huvides, kellest Eestimaale on tõusnud ainult au ja mitte häbi. Ja kui see ühendus kasutas ära oma legaalse võimaluse osaleda valimiskampaanias ja saada rahvusvähemuste esindaja siia parlamenti ja kui mina selle ühenduse presidendina täitsin oma esinduskogu volitusi, siis ei saa seda mulle sellisel viisil ette heita, siduda inimest, kes ei ole kuidagi seotud ühegi poliitilise erakonnaga, poliitilise tegevusega ja veel vähem ühte ühiskondlikku ametit professionaalsega. Mul  on kurb, et niisugune avaldus on ilmunud. Ja kui on väiksemgi võimalus osaleda televisiooni direktori valimistes, kui need valimised ülepea toimuvad, siis ma luban, et ma sean enda kandidatuuri üles, et härra Hallaste saaks vähemasti võimaluse näidata, et see protseduur on demokraatlik. Aitäh!